En nom de nostre seigneur amen. L’an de l’incarnacion d’icellui courrant mil trois cens quatre vins et dix neuf, le sezieme jour du mois de nouambre, nouz Philibert Gueniot de Janley demorant audit lieu et Marguerite sa femme, c’est assauoir je la dite Marguerite du loux, licence et auctorite dudit Philibert mon mari, sauoir faisons a touz presens et aduenir que comme nous auons vendu perpetuelment, pour nous et nos hoirs, a frere Robert de Baubigney, docteur en decret, humble abbe du monastiere Saint Estienne de Diion, de l’ordre Saint Augustin, du diocese de Lengres, vng mes ensamble le maisonnement estant en ycellui, tant en maison, grange comme autres ediffices estans en ycellui, assis audit Janley, de coste le mes que tient a present Nicolas Riguey du seigneur de Janley d’une part et Odot le Lombart d’autre part, lequel mes contient enuiron vng journaul et est vng chastel debout le chemin commun, ou quel mes et es appartenances d’icellui, en fassent le dit vendaige, nous lesdiz maries reservismes a nous nostre demeurance et aisance frainchement a la vie de nous et de nos hoirs tant seulement. Ainsin est que pour nostre proffit euident, tout le droit de demeurement et aisance et autrement ainsi par nous reseruez et autres drois quelxconques se nulz en y auons par quelconque maniere que ce soit, nous de nos bons gres et certaines science senz fraude, barat ou decepcion aucune, vendons, cedons, quictons, renuncons, transpourtons et deliurons perpetuelment, pour nous et nos hoirs, par pur et leal vendaige irreuocable, audit monsieur l’abbe present, stipulant et achetant pour et au proffit de lui et de ses successeurs abbes dudit monastiere. Et ce present vendaige nous lesdiz maries, de l’autorite que dessuz, faisons pour le pris et somme de quinze frans d’or du coing real de bon or et de just pois, a nous pour ce paiez, baille et deliure, dont nous nous tenons pour bien contens. Pour quoy dudit cense cy dessus nommez nous lesdits maries, de l’autorite que dessus, nous en deuestons perpetuelment pour nous et nos hoirs et le dit monsieur l’abbe en reuestons perpetuelment pour lui et ses diz successeurs abbes; promectant nous lesdits maries vendeurs, de l’autorite que dessus, pour nous et nos hoirs lesquelx nous obligons quant a ce, par nos serements pour ce donnes corporelment aux sains euuangilles de Dieu, et soubz l’obligation de tous nos biens quelxconques meubles et heritages, presens et aduenir, ce present vandaige auoir et tenir perpetuelment ferme, estauble et aggreauble senz jamais contre venir, faire, dire ou consentir venir par nous ou par autres en aucune maniere, taisiblement ou en appert, mais condure garantir deffendre et faire en pais tenir, enuers et contre touz, icellui droit perpetuelment audit monsieur l’abbe et a ses dis successeurs abbes enuers touz, et faire et prester audit monsieur l’abbe et a ses dis successeurs abbes tout ce que l’on doit faire et prester en cas d’euiction et de garantie; en renuncent quant a ce nous lesdits maries vendeurs de l’autorite que dessuz et par nos dis seremens, et soubz l’obligation que dessus a toutes exceptions, deceptions d’erreur, d’ignorance, malice, deciuance de lesion et de circonuencion, a toutes autres choses tant de fait comme de droit et de coustume a ce contraires, au droit reprouant general renunciation non valoir se l’especial ne precede. Et a l’obseruance des choses dessus dites nous lesdiz maries vendeurs, de l’autorite que dessus, vuillons estre controins et execute ainsi comme de chose adiugie par la court monsieur le duc de Bourgongne a la juridicion et controincte de la quelle court quant a ce nous lesdits maries vendeurs, de l’autorite que dessus, submectons nous nos hoirs et tous nos biens. En tesmoing de ce nous auons requis et obtenu le seel de la dite court estre mis en ces presentes lettres faites et passees en la presence de Jehan le Bon de Diion clerc coadiuteur du tabellion dudit lieu pour mondit seigneur. Presens: Perrenot le Nouhet, Girart file Abras et Perrin Belin de Janley, tesmoings a ce appellez et requis, l’an et le jour dessusdis. — Jo. Lebon.